T L A Č O V Á S P R Á V A

**Najväčší showcaseový festival Eurosonic Noorderslag zameraný na slovenskú scénu sa skončil perfektne**

**Slovenskí umelci v Groningene odviedli skvelú prácu pre celú scénu.** **Spolu odohrali 22 koncertov**, pričom na každom mali vynikajúcu návštevnosť a silný ohlas. Skupiny The Ills, Tittingur, Thisnis, Möbius, Nvmeri, Our Stories, Autumnist, Katka Máliková & Ensemble, Vojdi, The Wilderness či Raptor Koch spolu s DJ-mi a producentmi B-complex a Isama Zing ukázali rôzne podoby našej hudby a **každé vystúpenie spĺňalo najprísnejšie svetové kritériá.** *„Každý rok som spokojný, ak nájdene 3-4 zaujímavé skupiny. Teraz sme videli všetky koncerty našich umelcov a môžem povedať, že každý z nich bol vysoko nadpriemerný a prijatý s nadšením. Bolo vidieť, ako zodpovedne sa skupiny pripravili. Toto je dobrá správa pre celú scénu, dojem ktorý sa podarilo urobiť trinástke našich zástupcov otvára dvere aj ostatným muzikantom zo Slovenska,“* hovorí Michal Kaščák, šéf Pohody (ktorá bola spolu s Lala Slovak Music Export partnerom slovenského focusu) a ďalej dodáva: *„Úžasné bolo sledovať aj vzájomnú podporu a rešpekt. Akcia ma naplnila hrdosťou na naše umenie a veľkou radosťou z nevídanej prajnosti a spolupatričnosti. Myslím, že sme zažili zlomový okamih.“* „Honour to have done this with you all. Huge compliments. Deeply impressed. Safe travels and be proud!“ – to je znenie krátkej správy od šéfa ESNS pred odchodom dvoch autobusov s viac ako 120 delegátmi z Groningenu.

**Ako bol Eurosonic zlomový pre slovenskú hudbu, rovnako zásadný bol aj pre festival Pohoda. Okrem dvoch cien na European Festival Awards získala Pohoda na ESNS 2019 aj ocenenie A Greener Festival Award.** Cenu si prevzali členovia našej produkcie spolu s ďalšími ocenenými festivalmi od zakladateľov A Greener Festival Bena Challisa, Claire O’Neillovej a Teresy Mooreovej. Claire o ocenení povedala: *„V tomto roku sme zaznamenali bezprecedentné úsilie a uvedomenie si naliehavosti, aby naša práca a náš život boli viac v súlade s prírodou. Festivaly a podujatia, ktoré sme mali tú česť hodnotiť a oceniť, prispievajú k formovaniu tohto posunu, čo má pozitívne dôsledky pre samotné podujatia a zároveň idú príkladom pre svet."*  Eurosonic Noorderslag 2019 bol tak pre Pohodu a pre Slovensko nepochybne najúspešnejším v histórii.

Pohoda okrem ceny **A Greener Festival Award** premenila na víťazstvá aj obe svoje nominácie v rámci **EFA 2018**. Z Groningenu si na Slovensko nesieme **Take a Stand Award** ako aj ocenenie **Award for Excellence and Passion**, ktorou porota EFA ocenila prínos pre európsku hudobnú scénu Michalovi Kaščákovi. Okrem toho sme uspeli aj v „nehudobnej“ súťaži – **tím** **Pohody** **zvíťazil turnaji v stolnom futbale.** V česko-slovenskom finále zdolali Martin "Matwe" Kaščák a Anton Repka výborný ženský tím z pražského festivalu Metronome. Aj túto nehudobnú aktivitu sme využili na propagáciu našej hudby, nakoľko náš tím sme nazvali **„Come to see Garage“**. Po každom víťaznom kole sme tak hudobných profesionálov spolu s moderátormi súťaže pozývali na koncerty slovenských kapiel v našom najmenšom a najmilšom stagei.  Garáž sme mimochodom kúpili na Slovensku, prepravili cez pol Európy a na nadizajnovali presne podľa vzoru pravých sídliskových betónových skúšobní. **S Garážou súvisia aj prvé úspechy našich kapiel na ESNS 2019.** Koncert kapely Möbius si do Garáže prišla pozrieť aj riaditeľka rumunského festivalu ARTmania Codruta Vulcu (festival získal cenu pre najlepší malý festival v Európe). Codruta túto žilinskú kapelu okamžite po vystúpení pozvala na jej festival. Thisnis zase zaujali vystúpením v Garáži agenta kapely Seward. Toto experimentálne trio sa tak možno čoskoro predstaví aj fanúšikom alternatívnej hudby v Barcelone.

Bonusom k úspechu našich umelcov bola zmena tradičného  prístupu „úspech sa neodpúšťa“. V Groningene sme videli presný opak tohto stereotypu. Slovenskí umelci sa navzájom podporovali technikou, radami ako zaujať, oslavami na lodiach, ale hlavne stáli pod pódiami svojich kolegov – metalisti skákali na D&B, D&B umelci na indie-rockových kapelách a mnohí sa vlnili na éterickom tuzemskom world-music Katky Málikovej. Katka & Ensemble zahrali aj posledné piesne „účastníkom zájazdu“ a to výlučne akusticky na Grandstande Ilony Németh. Nádhernú improvizovanú slovenskú bodku za ESNS 2019 si s nami vypočula aj hlavná bookerka španielskeho festivalu Mad-Cool, či už spomínaná riaditeľka rumunskej ARTmanie. Veľmi nás teší, že prajnosť bolo cítiť aj od umelcov, ktorí neboli účinkujúcimi v rámci českého a slovenského fokusu. Ako napísal vo svojom tweete raper Vec: *„Ak ste už boli na festivale Pohoda, určite poznáte stage Garáž. Ten blázon ho priviezol do Groningenu, prenajal 4 lode, v ktorých spali 2 autobusy ľudí zo SK výpravy. Kultúrna udalosť roka 2019 sa odohrala už v januári.“* Úspešne dopadli aj nehudobné aktivity – spomínaná inštalácia Grandstand 6 – pozdrav z Groningenu pre Brucea Naumana od Ilony Németh, či „Niemand“ Viktora Freša, stojaci na námestí s najväčšou koncentráciou klubov v Holandsku. Rovnako obe focusové diskusie boli plné a výborný dojem zanechala aj svetová premiéra filmu **Ostrov hudby Film** režisérky Martiny Slovákovej.

Už cestou z Holandska prichádzali do spoločného chatu slovenskej výpravy ďakovné správy a v autobusoch padali návrhy na afterparty. Ako výstižne napísala naša kolegyňa Suzanne (ktorá pre nás všetkých ako rodáčka z belgického Flámska vyriešila asi najviac vecí s miestnymi) „This adventure is not over (toto dobrodružstvo sa nekončí).“ Budúci pondelok ráno chystáme zhrňujúci brífing pre médiá a večer vás už **pozývame na slovenskú premiéru dokumentu Ostrov Hudby Film a debatu Denníka N do Novej Cvernovky**, ktorej sa okrem iných zúčastní aj šéf festivalu Eurosonic Noorderslag **Ruud Berends**. Tá plynule prejde do a koncertov viacerých kapiel, ktoré reprezentovali Slovensko na ESNS 2019. Ďakujeme umelcom, partnerom, novinárom, členom produkcie a všetkým, ktorí nám akokoľvek pomohli s českým a slovenským fokusom na ESNS 2019 a tešíme sa na vás 28. januára od 17.00 v bratislavskej Novej Cvernovke.

P.S.: **Europavox** len pred malou chvíľou poslal prvý „poeurosonicovský“ **newsletter s rubrikou kapela týždňa, za ktorú označili bratislavských The Ills** so slovami: „...môj výber musí padnúť na postrockové beštie The Ills. Štvorcestná kapela z Bratislavy robí neodolateľný inštrumentálny soundtrack. Ak potrebujete akýkoľvek ďalší dôkaz, tak si len vypočujte, ako hrajú naživo skladbu ***4:17***.“

Anton Repka

Pohoda Festival s. r. o.

PR and Media Director

e-mail: tono@pohodafestival.sk

mobil: +421 918 371 828